**Tisztelt Szülők, Tisztelt Tanítványaink!**

**Az utóbbi félévben, iskolánkban sajnos elszaporodtak a rongálások, a meg nem engedhető viselkedésformák, a visszaélések.**

**Az iskolai fegyelem javítása érdekében Rideg István, iskolaigazgató, valamint a Petőfi Sándor Általános Iskola nevelőtestülete** 2012. január 18-i szakmai értekezletén **a következő szigorításokat kezdeményezte, majd elfogadta.**

* Gyülekezzenek a gyerekek reggel 07:30 - 07:45 között az iskola udvarán! Eddig az időpontig mindenkinek kötelezően iskolába kell érnie, majd sorakozó után osztályonként felvonulás a tantermekbe. Házirendünk szerint 07:55 után minden tanulónak, a tanórára való felkészülés érdekében, a tanteremben kell tartózkodnia. A reggeli sorakozó csak rossz idő esetén (szakadó eső/ -10C) marad el!
* 07:55 után az ügyeletes pedagógus egy erre kijelölt füzetben feljegyzi az iskolába későn érkező tanulók nevét és osztályát. Három vagy annál több ilyen feljegyzés befolyásolja a tanuló magatartás osztályzatának alakulását.
* Ha a tanuló 08:00 után érkezik az iskolába, már a tanításról is elkésett! Ezt az osztálynaplóba is bevezetjük! Amennyiben ez háromszor előfordul, a tanuló írásbeli büntetésben részesül.
* A tanórákról való késéseket az osztálynaplóban percnyi pontossággal rögzítjük (nemcsak az első óráról való késéseket). A jelen hatályos közoktatási törvény értelmében késés esetében a percek összeadódnak; 45 perc késés után az írásbeli figyelmeztetésen kívül igazolatlan óra is jár.
* A tízórai szünetben a tanulónak és a pedagógusnak is abban a teremben kell tartózkodnia, ahol a 2. órája lesz.
* A harmadik óra utáni szünet az időjárás függvényében udvari szünet. Minden tanuló a táskája letétele után azonnal a kabátjáért indul, és lemegy az udvarra. A tantermekben csak a naplóban hivatalosan beírt hetesek maradhatnak fent, helyettes hetes nincs. Jelzőcsengő után sorakozó, osztályonként felvonulás a tantermekbe. Az épületben való bujkálást szigorúan büntetjük.
* Szünetekben a hetesek feladata, hogy a tantermet kiszellőztessék, a táblát letöröljék, gondját viseljék a tanteremnek. Az esetleges rongálást, renitens viselkedést jelentik a folyosón tartózkodó ügyeletes pedagógusnak.
* Az óraközi szünetekben (kivéve a tízórai és az udvari szünet) a tanulónak azon a folyosón kell tartózkodnia, ahol a következő tanórája lesz.
* A menzán ebédelő tanuló az utolsó órája után köteles táskáját és kabátját zárható szekrényében elhelyezni. Csak ezután mehet le az ebédlőbe. Az ebédlő előtti folyosón kabátot vagy táskát hagyni tilos!
* A napközisek csoportbeosztásuk szerint ebédelnek. A többi menzán ebédelő tanuló csak az utolsó tanóra után mehet ebédelni, óraközi szünetben nem! Az ebédlőben kulturáltan étkezünk és viselkedünk.
* A tanórák közti szünetekben, valamint az ebédlőben a felügyelő pedagógus kéréseit, utasításait (legyen a pedagógus akár alsós, akár felsős) minden tanulónak be kell tartania. Ha a pedagógus kéri, a tanuló köteles átadni tájékoztató füzetét, annak hiányában megmondani nevét, osztályát.
* A tanórákon kabátban, sapkában ülni nem egészséges, ezért nem megengedhető. A tanuló nem viheti be kabátját a tanterembe.
* Az iskola területén csak az egymást nem sértő viselkedés engedélyezett. Semmiféle durvaság, szemtelen, trágár beszéd nem elfogadható.
* Amennyiben a tanuló az iskola tulajdonát megrongálja, szüleit tájékoztatjuk, és az okozott kárt a szülő köteles megtéríteni, helyrehozni. A padok és a falak firkálása is rongálásnak minősül.
* A szerelmi élet sem a folyosóra való. Mások előtt csókolózni, ölelkezni, hasonló magatartásformákkal másokat zavarba hozni nem illik.
* A mobiltelefont, Mp3/4 lejátszót a tanórákon kikapcsolt állapotban a táskában kell tartani. Fülben, nyakban, zsebben nem viselhetjük, még kikapcsolt állapotban sem.
* A gyerekek az iskolába csak annyi pénzt hozzanak magukkal, ami feltétlenül szükséges! Pénzért, értékekért felelősséget nem tudunk vállalni! A tanulók egymástól pénzt nem kéregethetnek, egymás közt kereskedelmi cikkeket nem árusíthatnak!
* Az első emeleten elhelyezett italautomata használatát sajnos nem sikerült kulturáltan megtanulni. Konfliktust okozott a szülők, a pedagógusok és a tanulók bizonyos körében is, ezért a szolgáltatóval a szerződés lejártával felmondjuk a megállapodást. Addig is a szolgáltató a koffeintartalmú italok fogyasztását korlátozza. A tanulóknak csak a koffeinmenetes italokhoz lesz hozzáférésük.
* Az iskolai büfében továbbra is lehetőség van poharas üdítő vásárlására, onnan elhozni azonban nem szabad, még a büfénél meg kell inni, utána a papírpoharat az erre a célra kihelyezett hulladékgyűjtőbe ki kell dobni. A tanórára semmilyen poharas italt nem lehet bevinni, csak olyat, amit a táskában el lehet tenni.
* A gyerekek energiaitalt az iskolába ne hozzanak! Amennyiben mégis észrevesszük, névvel ellátva a portán elhelyezzük, majd tanítás után a gyerekek hazafelé magukkal vihetik.
* A tanuló a napi utolsó tanítási órája után tanulószoba, napközi, szakköri, illetve differenciált foglalkozáson vehet részt. Amennyiben egyik délutáni foglakozást sem kívánja igénybe venni, haza kell mennie. Tanuló az épületben tanítás után nem tartózkodhat felügyelet nélkül.

**Tanulóinknak nyugodt környezetet szeretnénk biztosítani**! Ennek érdekében a felsorolt rendelkezéseket, valamint az iskolai házirendünkben foglaltakat iskolánk minden tanulójának és pedagógusának tudomásul kell vennie, be kell tartania, be kell tartatnia! Semmiféle fegyelmi vétség nem marad következmények nélkül!

Dunaújváros, 2012. január 23. Rideg István

megbízott igazgató